Broj: 711-I1445-M-216/22-04-23

Zagreb, 13. svibnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznika Krešimira Glavine, direktora trgovačkog društva Razvojna agencija PCP d.o.o.,** za davanjem mišljenja Povjerenstva, na 171. sjednici, održanoj 13. svibnja 2022., daje sljedeće:

**MIŠLJENJE**

1. **Obveznik Krešimir Glavina, koji obnaša dužnost direktora trgovačkog društva kojemu je jedini osnivač jedinica lokalne samouprave, ne može istovremeno s obnašanjem navedene dužnosti biti član radnog tijela Gradskog vijeća Grada Preloga** **imenovan iz redova članova Gradskog vijeća, obzirom da ne može niti biti član navedenog predstavničkog tijela jedinice lokalne samouprave, ali u navedeno radno tijelo može biti imenovan kao vanjski član ako se radi o tijelu kojem su potrebne njegove stručne kompetencije, u kojem slučaju ima pravo na primanje naknade za rad u tom tijelu.**
2. **Sukladno odredbama ZSSI/21-a, obveznik Krešimir Glavina je dužan prilikom podnošenja imovinske kartice prijaviti Povjerenstvu naknade iz točke I. izreke ovoga mišljenja.**

Obrazloženje

Zahtjev za davanjem mišljenja Povjerenstva podnio je Krešimir Glavina, direktor trgovačkog društva Razvojna agencija PCP d.o.o. U knjigama ulazne pošte Povjerenstva zahtjev je zaprimljen 21. travnja 2022. pod poslovnim brojem 711-U-4303-M-216/22-01-2 povodom kojeg se vodi predmet broj M-216/22.

Člankom 3. stavkom 1. točkom 40. ZSSI/21-a propisano je da su obveznici u smislu navedenog Zakona predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio. Uvidom u sudski registar Trgovačkog suda u Varaždinu utvrđeno je da je Grad Prelog jedini osnivač trgovačkog društva Razvojna agencija PCP d.o.o. slijedom čega je Krešimir Glavina dužan, kao direktor tog trgovačkog društva, pridržavati se odredbi ZSSI/21-a.

Člankom 8. stavkom 3. i 4. ZSSI/21-a propisano je da su dužnosnici u slučaju dvojbe predstavlja li neko ponašanje povredu odredbi toga Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznik navodi da obavlja funkciju direktora trgovačkog društva Razvojne agencije PCP d.o.o. volonterski bez naknade. U nastavku obveznik traži mišljenje vezano uz mogućnost dobivanja naknade za funkciju predsjednika Odbora za financije Grada Preloga koja iznosi oko 250,00 kn po sjednici, pri čemu napominje da se godišnje održava oko šest sjednica.

Člankom 17. stavkom 1. ZSSI/21-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Člankom 8. stavkom 1. ZSSI/21-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Vezano za odredbe članka 17. stavka 1. ZSSI/21-a Povjerenstvo obrazlaže da je člankom 3. stavcima 1. i 2. ZSSI/21-a propisano tko su obveznici u smislu toga Zakona, a odredbama istoga Zakona nije propisano da su članovi predstavničkih tijela jedinica lokalne i područne (regionalne) samouprave, kao niti članovi radnih tijela tih predstavničkih tijela, obveznici u smislu navedenoga Zakona.

Povjerenstvo ukazuje da pojam obveznika u smislu ZSSI/21-a i pojam javne dužnosti nisu istoznačnice, već je krug javnih dužnosti širi od kruga dužnosnika definiranog ZSSI/21-om. Druga javna dužnost iz članka 17. stavka 1. ZSSI/21-a podrazumijeva svaku javnu dužnost, bez obzira jesu li obnašatelji te javne dužnosti ujedno i obveznici u smislu članka 3. stavaka 1. i 2. ZSSI/21-a.

Tako su članovi predstavničkih tijela jedinica lokalne samouprave, koje sukladno članku 75. Zakona o lokalnim izborima („Narodne novine“, broj 144/12., 121/16., 98/19., 42/20., 144/20. i 37/21.) biraju građani na neposrednim izborima, nedvojbeno obnašatelji javnih dužnosti, odgovorni prema građanima koji su ih izabrali, iako ih ZSSI/21 ne određuje kao obveznike. Povjerenstvo stoga tumači da obnašanje dužnosti člana gradskog vijeća nedvojbeno predstavlja obnašanje druge javne dužnosti u smislu odredbe članka 17. stavka 1. ZSSI/21-a.

Također, istim Zakonom propisano je u članku 78. stavku 1. podstavku 36. da član predstavničkog tijela jedinice lokalne i područne (regionalne) samouprave ne može istovremeno biti član upravnih tijela trgovačkih društava u vlasništvu jedinice ili u kojima jedinica ima većinski paket dionica ili udjela te ravnatelj ustanove ili druge neprofitne pravne osobe kojoj je jedinica osnivač.

Zakonom o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09., 125/11., 152/11. – pročišćeni tekst, 111/12., 68/13., 110/15., 40/19. i 34/22.) uređen je način izbora, prava i obveze predsjednika i članova uprave trgovačkih društava, u konkretnom slučaju društva s ograničenom odgovornošću, te istim nije izričito propisano da predsjednik i članovi uprave društva s ograničenom odgovornošću u većinskom vlasništvu jedinice lokalne samouprave mogu istovremeno uz obnašanje navedene dužnosti obnašati i drugu javnu dužnost, konkretno dužnost člana predstavničkog tijela jedinice lokalne i područne (regionalne) samouprave, slijedom čega u konkretnom slučaju nije ispunjena iznimka propisana člankom 17. stavkom 1. ZSSI-a.

Slijedom odredbi Zakona o lokalnim izborima i Zakona o trgovačkim društvima, u konkretnom slučaju nije ispunjena iznimka propisana člankom 17. stavkom 1. ZSSI/21-a koja dopušta obnašanje druge javne dužnosti ako je „zakonom drugačije propisano“ te je stoga istovremeno obnašanje dužnosti direktora trgovačkog društva, kojem je jedini osnivač jedinica lokalne samouprave, i člana predstavničkog tijela jedinice lokalne samouprave protivno odredbi članka 17. stavka 1. ZSSI/21-a.

Zakonom o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 150/11., 144/12., 19/13. – pročišćeni tekst, 137/15. – ispravak, 123/17., 98/19. i 144/20.) u članku 38. stavku 1. propisano je da predstavničko tijelo osniva stalne ili povremene odbore i druga radna tijela u svrhu pripreme odluka iz njegovog djelokruga. Stavkom 2. istoga članka navedenoga Zakona propisano je da se sastav, broj članova, djelokrug i način rada tijela iz stavka 1. toga članka utvrđuju poslovnikom ili posebnom odlukom o osnivanju radnog tijela.

Uvidom u Statut Grada Preloga („Službeni glasnik Međimurske županije“, broj 10/09., 26/10., 23/11., 5/13. i 4/18.) utvrđeno je da je u članku 45. propisano da Gradsko vijeće osniva stalne ili povremene odbore i druga radna tijela u svrhu priprema i predlaganja odluka iz svog djelokruga, odnosno za obavljanje poslova koji im se povjeravaju odlukom o njihovom osnivanju, pri čemu se sastav, broj članova, djelokrug i način rada tih tijela utvrđuje poslovnikom ili posebnom odlukom o osnivanju radnog tijela. Također je propisano da članove navedenih radnih tijela bira Gradsko vijeće, u pravilu, iz redova svojih članova.

Uzimajući u obzir da obveznik ZSSI/21-a ne može istovremeno uz obnašanje neke od dužnosti iz članka 3. stavaka 1. i 2. ZSSI/21, biti i član predstavničkog tijela jedinice lokalne i područne (regionalne) samouprave, isti obveznik ne bi mogao biti niti član radnog tijela koje je osnovalo predstavničko tijelo jedinice lokalne i područne (regionalne) samouprave i koje ga je imenovalo iz redova svojih članova.

S druge strane, ako bi obveznik ZSSI/21-a bio imenovan članom radnog tijela koje osniva predstavničko tijelo jedinice lokalne samouprave iz redova vanjskih stručnjaka, navedeno imenovanje ne bi bilo u suprotnosti s odredbama ZSSI/21-a, u kojem slučaju ima pravo na naknadu, koju je dužan prijaviti prilikom podnošenja imovinske kartice sukladno obvezama koje propisuje ZSSI/21.

Slijedom navedenog Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Krešimir Glavina, putem e-mail adrese
2. Objava na internetskoj stranici Povjerenstva
3. Pismohrana